**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.09.2018, ora 08.00 – 21.09.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.09.2018, ora 07.00**

**RÂURI**

**Debitele au fost relativ staţionare**, exceptând râurile din bazinele hidrografice: Suceava, Bârlad, cursurile inferioare ale Someșului și Mureșului și cursul superior al Prutului, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Moraviţa, Vedea, Prahova, Moldova, pe cursul superior al Trotuşului, pe cursurile mijlocii ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) în bazinele hidrografice Bârlad și Jijia.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staţionare**, exceptând râurile din bazinele hidrografice: Suceava, Bârlad, cursurile inferioare ale Someșului și Mureșului și cursul superior al Prutului, unde vor fi în scădere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 20 – 21.09.2018 a fost staţionar, având valoarea de 2400 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staţionar (2400 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 20.09.2018, ora 09.00 –21.09.2018, ora 06.00**

**ÎN ŢARĂ**

Vremea a fost frumoasă, cu valori termice diurne peste cele normale la această dată, în special în jumătatea de nord a țării, unde abaterea față de mediile climatologice a fost de 7...10 grade. Ziua cerul a fost mai mult senin, iar noaptea în sud-vest, în sud, precum și în zona Carpaților Meridionali a devenit variabil. Vântul a suflat slab și moderat. Temperaturile maxime s-au încadrat între 23 de grade la Sulina, Constanța-Dig și Mangalia și 30 de grade la Chișineu Criș, Sânnicolau Mare, Dej, Arad, Moldova Nouă, Oradea, Holod, Banloc și Calafat. La ora 06.00 se înregistrau valori termice cuprinse între 3 grade la Întorsura Buzăului și Miercurea Ciuc și 19 grade la Șiria. La începutul intervalului, în depresiunile din estul Transilvaniei, s-a semnalat ceață.

***Observaţie:*** *de ieri de la ora 6.00 a fost în vigoare o singură atenționare cod galben pentru fenomene meteorologice periculoase imediate, care a vizat ceața și care a fost emisă de SRPV Sibiu.*

**LA BUCUREŞTI**

Vremea a fost frumoasă, cu valori termice diurne ușor mai ridicate decât în mod normal la această dată. Cerul a fost mai mult senin, iar vântul a suflat slab până la moderat. Temperatura maximă a fost de 27 de grade la Afumați și Băneasa și de 28 de grade la Filaret. La ora 06 se înregistrau 9 grade la Băneasa, 12 grade la Afumați și 13 grade la Filaret.

**3. Prognoza meteorologică în intervalul 21.09.2018, ora 09.00 – 21.09.2018, ora 09.00**

**ÎN ŢARĂ**

Vremea va fi frumoasă. Cerul va fi variabil, iar vântul va sufla slab și moderat, cu ușoare intensificări în sudul Banatului și pe crestele Carpaților Meridionali. Temperaturile maxime, mult mai ridicate decât în mod normal la această dată, în special în jumătatea de nord a țării, se vor situa între 23 de grade în sudul litoralului și 31 de grade în nord-vest. Temperaturile minime vor fi apropiate sau ușor mai ridicate față de mediile climatologice specifice perioadei și vor fi cuprinse între 3 grade în estul Transilvaniei și 19 grade pe litoral și în Dealurile de Vest. Dimineața și noaptea va fi ceață local în Dobrogea, pe văi, în depresiuni și izolat în restul teritoriului.

**LA BUCUREŞTI**

Vremea va fi frumoasă, cu cer variabil și vânt slab până la moderat. Temperatura maximă, mai ridicată decât în mod obișnuit în ultima decadă a lunii septembrie, se va situa în jurul valorii de 28 de grade, iar cea minimă va fi de 13...14 grade, mai scăzută în zona preorășenească spre 11 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională „Apele Române” şi G.N.M.-C.J. Cluj** informează despre producerea unei poluări accidentale a apei râului Arieş, fiind semnalate irizaţii petroliere de culoare galbenă pe cursul de apă şi miros specific de hidrocarburi, la data de 20.09.2018, în jurul orei 12.00, pe sectorul Turda-Câmpia Turzii, judeţul Cluj. Nu s-a înregistrat mortalitate piscicolă. Personalul de specialitate din cadrul S.H. Turda s-a deplasat în teren pentru investigaţii şi prelevări de probe de apă. Se va reveni cu informaţii suplimentare.

**Administrația Națională „Apele Române”** informează că la data de 20.09.2018 a fost semnalată mortalitate piscicolă pe cursul de apă Holod, afluent al râului Crişul Negru, în zona localităţii Holod (între podul rutier şi cel feroviar de pe râul Holod), judeţul Bihor. Reprezentanţii A.B.A. Crişuri s-au deplasat în teren pentru investigaţii. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 19.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.09.2018-20.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE